**ELŐTERJESZTÉS**

**Körmend város Önkormányzata Képviselő-testülete 2014. november 27-i ülésére**

**Tárgy:** Boldog Batthyany-Strattmann László ösztöndíj alapításáról szóló rendelet módosítása

Tisztelt Képviselő-testület!

Az elmúlt időszakban az akkori néven Társadalmi Ügyek Bizottsága jelezte az Önkormányzat felé azt, hogy a Boldog Batthyany-Strattmann László ösztöndíj alapításáról szóló rendelet végrehajtása során nehézséget okoz az, ha kevesebb igénylő nyújt be szociális alapon, mint csak és kizárólag tanulmányi alapon pályázatot, mert ebben az esetben a rendeleti szabályozás miatt csak egy ösztöndíj osztható ki kizárólag tanulmányi alapon, még akkor is, ha több, kizárólag tanulmányi alapon történő ösztöndíj kiosztására a fenti helyzet miatt lehetőség lenne.

Ezért a Társadalmi és Ifjúsági Ügyek Bizottsága a rendelet módosítását javasolja akként, hogy ilyen helyzetben is dönthessen a Bizottság a kizárólag tanulmányi eredmények alapján pályázók javára, hiszen ennek lehetősége ekkor adott lesz.

A módosításnak akadályát nem látjuk, így azt a mellékelt-rendelettervezettel a Testület elé terjesztjük elbírálásra.

Körmend, 2014. november 20.

**Bebes István**

**polgármester**

**Körmend város Önkormányzata Képviselő-testülete …./2014. (…/…) önkormányzati rendelete a „Boldog Batthyany-Strattmann László Ösztöndíj” alapításáról szóló 22/2003. (VI.01.) önkormányzati rendelet módosításáról**

*Körmend város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 42.§ (1) bekezdésében, valamint az Alaptörvény 32. cikk (1) bekezdés a) pontjában meghatározott feladatkörében eljárva a következőket rendeli el:*

**1.§** Körmend város Önkormányzata Képviselő-testületének a Boldog Batthyany-Strattmann László Ösztöndíj” alapításáról szóló 22/2003. (VI.01.) önkormányzati rendelete –továbbiakban rendelet – 6.§ (1) bekezdése helyébe a következő rendelkezés lép:

„(1) A pályázatok elbírálásáról a Társadalmi és Ifjúsági Ügyek Bizottsága (továbbiakban Bizottság) dönt átruházott hatáskörben.”

**2.§** A rendelet 6.§ (2) bekezdése hatályon kívül helyezve.

**3.§** A rendelet 6.§ (5) bekezdése helyébe a következő rendelkezés lép:

„(5) Egy tanulmányi félévben legfeljebb négy fő részesülhet ösztöndíj-támogatásban úgy, hogy közülük kizárólag tanulmányi eredményei alapján egy fő részére állapítható meg ösztöndíj támogatás. Amennyiben azonban kevesebb pályázat érkezik be az ösztöndíjra a rendelet 3.§ (2) bekezdés b) pontja szerinti okból szociálisan rászorulók részéről, mint amennyi ösztöndíj számukra kiosztható lenne, abban az esetben a Bizottság dönthet úgy, hogy több pályázót támogat kizárólag tanulmányi eredményeik alapján az ösztöndíjak odaítélésekor.”

**4.§** Jelen rendelet a kihirdetése napján lép hatályba.

Körmend, 2014. november 27.

Bebes István sk. Dr. Stepics Anita sk.

polgármester jegyző

A rendelet kihirdetve:………………………………………………………………

Dr. Stepics Anita

jegyző

Indokolás:

1. és 2.§- hoz: 2014. október 12-i választások után felálló új bizottsági szerkezet indokolja a módosítást.

3.§-hoz: A módosítás lehetővé teszi azt, hogy a Bizottság immáron dönthessen több személy javára a kizárólag tanulmányi eredményei alapján történő ösztöndíj megállapításakor akkor, ha szociálisan kevesebb számú pályázat érkezik az így kiosztható ösztöndíjak számáéhoz képest.